

ระเบียบกองทุนหลักประกันสุขภาพองค์การบริหารส่วนตำบลท่าจะหลุง

 อำเภอโชคชัย จังหวัดนครราชสีมา

\*\*\*\*\*\*\*\*\*\*\*\*\*\*\*\*\*\*\*\*\*\*

 ตามที่องค์การบริหารส่วนตำบลท่าจะหลุง ร่วมกับสำนักงานหลักประกันสุขภาพแห่งชาติ (สปสช.) ได้จัดตั้งระบบหลักประกันสุขภาพในระดับท้องถิ่นหรือพื้นที่ขึ้น เพื่อให้การบริหารและการใช้จ่ายงบประมาณของกองทุนหลักประกันสุขภาพในระดับท้องถิ่นหรือพื้นที่เป็นไปด้วยความโปร่งใส มีประสิทธิภาพ และบรรลุตามวัตถุประสงค์ตลอดจนมีระบบรองรับการดำเนินงาน คณะกรรมการบริหารกองทุนหลักประกันสุขภาพองค์การบริหารส่วนตำบลท่าจะหลุง อำเภอโชคชัย จังหวัดนครราชสีมา จึงออกระเบียบไว้ดังต่อไปนี้

 ข้อ ๑ ระเบียบนี้เรียกว่า “ระเบียบกองทุนหลักประกันสุขภาพองค์การบริหารส่วนตำบล ท่าจะหลุง อำเภอโชคชัย จังหวัดนครราชสีมา”

 ข้อ ๒ ระเบียบนี้ใช้บังคับตั้งแต่วันประกาศเป็นต้นไป

 ข้อ ๓ ให้ประธานคณะกรรมการบริหารกองทุนหลักประกันสุขภาพในระดับท้องถิ่น องค์การบริหารส่วนตำบลท่าจะหลุง รักษาการให้เป็นไปตามระเบียบนี้

 ข้อ ๔ ที่ตั้งสำนักงานกองทุนหลักประกันสุขภาพ ตั้ง ณ ที่ทำการองค์การบริหารส่วนตำบล ท่าจะหลุง อำเภอโชคชัย จังหวัดนครราชสีมา

หมวดที่ ๑

วัตถุประสงค์ของกองทุนหลักประกันสุขภาพองค์การบริหารส่วนตำบลท่าจะหลุง

 ข้อ ๕ เพื่อสนับสนุนการจัดบริการของหน่วยบริการสาธารณสุขในการสร้างเสริมสุขภาพ ป้องกันโรคและฟื้นฟูสภาพและให้การสนับสนุนกิจกรรมการรักษาพยาบาลระดับปฐมภูมิ สำหรับประชาชนโดยเฉพาะผู้ด้อยโอกาสในตำบลท่าจะหลุง ได้เข้าถึงการบริการได้โดยง่าย สะดวก รวดเร็ว และมีคุณภาพมาตรฐาน

ข้อ ๖ เพื่อส่งเสริมให้กลุ่มเป้าหมายแม่ และเด็ก, ผู้สูงอายุ, ผู้พิการ, กลุ่มผู้ประกอบอาชีพเสี่ยง และผู้ป่วยเรื้อรังในชุมชนสามารถเข้าถึงบริการทางการแพทย์อย่างทั่วถึงและมีประสิทธิภาพ

ข้อ ๗ เพื่อให้ประชาชนในท้องถิ่นมีส่วนร่วมในการสร้างเสริมสุขภาพด้วยตนเอง และร่วมบริหารจัดการระบบหลักประกันสุขภาพในระดับท้องถิ่นหรือพื้นที่

ข้อ ๘ เพื่อให้ประชาชนในท้องถิ่นมีคุณภาพชีวิตที่ดีขึ้น

ข้อ ๙ เพื่อประสานและสนับสนุนการดำเนินการจัดการเสริมสร้างสุขภาพ ระหว่างหน่วยงานภาครัฐ องค์กรเอกชน และประชาชนภายในท้องถิ่น

 / หมวดที่ ๒...

- ๒ -

หมวดที่ ๒

สมาชิกกองทุนหลักประกันสุขภาพองค์การบริหารส่วนตำบลท่าจะหลุง

ข้อ ๑๐ สมาชิกกองทุน ฯ ต้องมีคุณสมบัติดังต่อไปนี้

 (๑) มีภูมิลำเนาและมีชื่อในทะเบียนบ้านตามกฎหมายว่าด้วยการทะเบียนราษฎรในตำบล

ท่าจะหลุง

 (๒) เป็นผู้พร้อมที่จะปฏิบัติตามระเบียบกองทุนหลักประกันสุขภาพองค์การบริหารส่วนตำบลท่าจะหลุง

หมวดที่ ๓

คณะกรรมการบริหารกองทุนหลักประกันสุขภาพองค์การบริหารส่วนตำบลท่าจะหลุง

 ข้อ ๑๑ คณะกรรมการบริหารกองทุนหลักประกันสุขภาพองค์การบริหารส่วนตำบลท่าจะหลุง ประกอบด้วย

 (๑) นายกองค์การบริหารส่วนตำบลท่าจะหลุง เป็นประธานกรรมการ

 (๒) ผู้ทรงคุณวุฒิในพื้นที่ จำนวน ๒ คน เป็นรองประธานกรรมการคนที่ ๑ และ ๒

 (๓) สมาชิกสภาองค์การบริหารส่วนตำบลท่าจะหลุง จำนวน ๒ คน เป็นกรรมการ

 (๔) หัวหน้าหน่วยบริการปฐมภูมิในพื้นที่ จำนวน ๑ คน เป็นกรรมการ

 (๕) ผู้แทนอาสาสมัครสาธารณสุขประจำหมู่บ้านในพื้นที่ที่คัดเลือกกันเอง จำนวน ๒ คน

เป็นกรรมการ

 (๖) ผู้แทนหมู่บ้านหรือชุมชนที่ประชาชนในหมู่บ้านหรือชุมชนคัดเลือกกันเอง จำนวน ไม่เกิน ๕ คน เป็นกรรมการ

 (๗) ปลัดองค์การบริหารส่วนตำบลท่าจะหลุง เป็นกรรมการและเลขานุการ

 (๘) พนักงานส่วนตำบลที่นายกองค์การบริหารส่วนตำบลท่าจะหลุง มอบหมายเป็นกรรมการและผู้ช่วยเลขานุการ

 ข้อ ๑๒ คณะกรรมการบริหารกองทุนหลักประกันสุขภาพองค์การบริหารส่วนตำบลท่าจะหลุง มีอำนาจหน้าที่ต่อไปนี้

 (๑) จัดทำข้อมูลและแผนดำเนินงานที่เกี่ยวกับปัญหาสาธารณสุขกลุ่มเป้าหมายและหน่วยบริการต่าง ๆ ที่เกี่ยวข้อง

 (๒) ดำเนินการให้ประชาชนกลุ่มเป้าหมายต่าง ๆ ในความรับผิดชอบสามารถเข้าถึงบริการสาธารณสุขทั้งที่บ้าน ในชุมชน หรือหน่วยบริการได้อย่างทั่วถึง และมีประสิทธิภาพ

 (๓) บริหารจัดการระบบหลักประกันสุขภาพให้มีประสิทธิภาพโปร่งใสและจัดทำสรุปผลการดำเนินงานหรืองบดุล เมื่อสิ้นปีงบประมาณเพื่อนำเสนอสำนักงานหลักประกันสุขภาพแห่งชาติและองค์การบริหารส่วนตำบลภายในเดือนธันวาคมของทุกปี

 /(๔) รับผิดชอบ.......

-๓-

(๔) รับผิดชอบการเงิน การจ่ายเงิน การเก็บรักษาเงินและการจัดทำบัญชีเงินหรือทรัพย์สินในระบบหลักประกันสุขภาพ ให้เป็นไปตามรูปแบบที่สำนักงานหลักประกันสุขภาพแห่งชาติกำหนด

(๕) จัดตั้งคณะอนุกรรมการหรือคณะทำงานเพื่อดำเนินการตามความจำเป็น

 ข้อ ๑๓ คณะกรรมการบริหารกองทุนหลักประกันสุขภาพองค์การบริหารส่วนตำบลท่าจะหลุง มีวาระอยู่ในตำแหน่งคราวละ ๒ ปี

 เมื่อคณะกรรมการอยู่ในตำแหน่งครบวาระ ๒ ปี แล้วยังมิได้มีการแต่งตั้งคณะกรรมการใหม่ ให้คณะกรรมการที่ครบวาระอยู่ในตำแหน่งเพื่อดำเนินการต่อไปจนกว่าคณะกรรมการซึ่งได้รับการแต่งตั้งใหม่เข้ารับหน้าที่

 กรณีกรรมการตามข้อ ๑๑ (๒) - (๕) พ้นจากตำแหน่งก่อนครบวาระให้มีการคัดเลือกผู้แทนเป็นกรรมการในตำแหน่งที่ว่างให้มีวาระการดำรงตำแหน่งเท่ากับวาระที่เหลือของกรรมการที่พ้นจากตำแหน่ง

 ข้อ ๑๔ นอกจากการพ้นตำแหน่งโดยวาระแล้ว กรรมการตามข้อ ๑๑ (๒) - (๕) พ้นจากตำแหน่งในกรณีต่อไปนี้

(๑) ตาย

(๒) ลาออก

 (๓) โดยคำพิพากษาถึงที่สุดให้รับโทษจำคุก เว้นแต่โทษสำหรับความผิดที่ได้ประกันมาหรือความผิดลหุโทษ

(๔) เป็นคนไร้ความสามารถ หรือเสมือนไร้ความสามารถ

(๕) เป็นบุคคลล้มละลาย

(๖) ขาดคุณสมบัติการเป็นกรรมการตาม ข้อ ๑๑ (๒) - (๕)

(๗) โดยคำสั่งสำนักงานหลักประกันสุขภาพแห่งชาติ

 ข้อ ๑๕ เมื่อคณะกรรมการพ้นจากตำแหน่งตามวาระ หรือเหตุผลอื่น ๆ ให้องค์กรปกครองส่วนท้องถิ่น ดำเนินการคัดเลือกตามหลักเกณฑ์ที่กำหนด ส่งรายชื่อให้สำนักงานหลักประกันสุขภาพแห่งชาติ ออกคำสั่งแต่งตั้งภายใน ๓๐ วัน

­­­หมวดที่ ๔

ที่มาของเงินกองทุนหลักประกันสุขภาพ

 ข้อ ๑๖ เงินกองทุนหลักประกันสุขภาพมีที่มา ดังนี้

 (๑) เงินค่าบริการสาธารณสุขที่ได้รับการจัดสรรจากสำนักงานหลักประกันสุขภาพแห่งชาติ

 (๒) เงินงบประมาณอุดหนุนสมทบตามสัดส่วนจากองค์การบริหารส่วนตำบลท่าจะหลุง

(๓) เงินบริจาคสมทบจากชุมชน/องค์กรชุมชน

(๔) รายได้ และทรัพย์สินที่เกิดจากกิจการกองทุน

ข้อ ๑๗ การใช้จ่ายเงินกองทุนเป็นไปเพื่อการดำเนินและบริหารระบบหลักประกันสุขภาพ

ใน ๔ ลักษณะ

1. สนับสนุนงบประมาณเพื่อการพัฒนาหน่วยบริการสาธารณสุขในชุมชนท้องถิ่น
2. จัดซื้อบริการสุขภาพตามชุดสิทธิประโยชน์ให้แก่สมาชิกกองทุน
3. สนับสนุนกิจกรรมการสร้างเสริมสุขภาพโดยภาคประชาชน
4. ใช้จ่ายในด้านการบริหารงานทั่วไปของกองทุน

 /ข้อ ๑๘ อำนาจ........

.

-๔-

ข้อ ๑๘ อำนาจการอนุมัติงบประมาณกองทุน

 (๑) ในกรณีที่วงเงินไม่เกิน ๒๐,๐๐๐ บาท ให้เป็นอำนาจของประธานกรรมการสามารถอนุมัติได้ โดยต้องนำเข้าแจ้งคณะกรรมการในการประชุมครั้งต่อไป

 (๒) ในกรณีที่วงเงินเกิน ๒๐,๐๐๐ บาท ขึ้นไปให้อนุมัติโดยมติของที่ประชุมคณะกรรมการกองทุนหลักประกันสุขภาพท้องถิ่นองค์การบริหารส่วนตำบลท่าจะหลุง

 ข้อ ๑๙ ให้ประธานคณะกรรมการกองทุนเป็นตัวแทนกองทุนหลักประกันสุขภาพ และมีหน้าที่รับผิดชอบงานธุรการ งานแผนงานงบประมาณ และงานการเงินและบัญชี อาจแต่งตั้งเจ้าหน้าที่ผู้รับผิดชอบปฏิบัติงานธุรการ และงานการเงินและบัญชีของกองทุน โดยมีเงินค่าตอบแทนทั้งนี้ให้เป็นไปตามที่คณะกรรมการกองทุนกำหนดโดยให้คำนึงถึงสถานะทางการคลัง และประโยชน์ของกองทุนเป็นหลัก

 ข้อ ๒๐ การประชุมคณะกรรมการกองทุน ต้องมีสมาชิกเข้าร่วมประชุมไม่น้อยกว่ากึ่งหนึ่ง

ของจำนวนคณะกรรมการที่มีอยู่

 ข้อ ๒๑ การลงมติให้กระทำโดยเปิดเผยหรือวิธีลับทั้งนี้ให้เป็นไปตามมติของคณะกรรมการกรณีคะแนนเสียงเท่ากันให้ประธานกองทุนมีสิทธิออกเสียงเพิ่มได้อีกหนึ่งเสียง

 ข้อ ๒๒ การประชุมคณะกรรมการ ให้คณะกรรมการผู้เข้าประชุมได้รับเงินค่าตอบแทนในอัตรา ครั้งละ ๑๐๐ บาท ต่อวัน

 ข้อ ๒๓ การใดที่ไม่ได้กำหนดในระเบียบนี้ให้เป็นไปตามมติของคณะกรรมการ ทั้งนี้ต้องไม่ขัดหรือแย้งกับหลักเกณฑ์ที่สำนักงานหลักประกันสุขภาพแห่งชาติกำหนด

ประกาศ ณ วันที่ ๒๗ เดือน มกราคม พ.ศ. ๒๕๕๔

 (ลงชื่อ)

 (นายเสนอ เบี้ยกระโทก)

 ประธานคณะกรรมการบริหารกองทุนหลักประกันสุขภาพ

 องค์การบริหารส่วนตำบลท่าจะหลุง อำเภอโชคชัย จังหวัดนครราชสีมา